**Közösségi szolgálat**

Magyarországon a nemzeti köznevelésről szóló törvény szerint az érettségi vizsgák megkezdésének feltétele 50 óra közösségi szolgálat teljesítése.

A közösségi szolgálatból való tanulás a tapasztalati tanulás egyik formája, és az ilyen programnak számos készség fejlesztése lehet a célja.

A közösségi szolgálat olyan tevékenység, melyet a diákok:

• értékeik mentén választanak,

• anyagi ellenszolgáltatás nélkül végeznek,

• azzal a helyi közösség érdekeit szolgálják,

• és mellyel saját személyiségüket, különféle készségeiket fejlesztik.

**A közösségi szolgálaton belül folytatható tevékenységek területei**

* egészségügyi,
* szociális és jótékonysági,
* oktatási,
* kulturális és közösségi,
* környezet- és természetvédelemi,
* polgári és katasztrófavédelmi,
* közös sport- és szabadidős tevékenység óvodáskorú, sajátos nevelési igényű gyermekekkel, idős emberekkel.

A közösségi szolgálatot az adott tanuló esetében koordináló pedagógus az ötven órán belül – szükség szerint a mentorral közösen – legfeljebb ötórás felkészítő, majd legfeljebb ötórás záró foglalkozást tarthat. A közösségi szolgálat teljesítése során egy órán hatvan perc értendő azzal, hogy a helyszínre történő utazási idő nem számítható be a teljesítésbe. Figyelembe kell venni továbbá, hogy

* A közösségi szolgálat helyszínén a szolgálattal érintett személy segítése TANÍTÁSI NAPOKON alkalmanként legkevesebb EGY, legfeljebb HÁROMÓRÁS időkeretben TANÍTÁSI NAPOKON KÍVÜL ALKALMANKÉNT LEGKEVESEBB EGY, LEGFELJEBB ÖTÓRÁS időkeretben végezhető.
* A 18 év alatti a tanuló 20 óra és 6 óra között tevékenységet nem végezhet.

**Fogadó szervezet lehet**

* a helyi önkormányzat (közszolgáltatások, katasztrófavédelem)
* a költségvetési szerv az alaptevékenysége körében
* a magyarországi székhelyű civil szervezet, közhasznú szervezet
* a magyarországi székhelyű egyházi jogi személy (hitéleti, közcélú, működésével összefüggő tevékenység)
* szociális, gyermekjóléti, gyermekvédelmi szolgáltató, illetve intézmény
* egészségügyi szolgáltató
* közoktatási intézmény
* felsőoktatási intézmény
* muzeális intézmény
* nyilvános könyvtár
* közművelődési intézmény

**A közösségi szolgálat dokumentálása:**

A tanuló a Jelentkezési lap kitöltésével, az általa választott tevékenységek megjelölésével jelzi az iskolának a közösségi szolgálatra való jelentkezését, melyet a szülő jóváhagyó aláírásával kell beadni, illetve lehet befogadni.

A tevékenység követésére a tanuló Közösségi szolgálati naplóját naprakészen kell vezetni. Ebben a dátum, a helyszín, a teljesített órák száma, a fogadó intézmény képviselőjének aláírása, majd a koordináló pedagógus aláírása szerepel. E mellett ajánlott, hogy egy-egy rovat röviden tartalmazza a végzett órákhoz kapcsolódó tevékenység leírását, valamint a tanuló röviden, lényegre törően fogalmazza meg reflexióit.

A közösségi szolgálat teljesítését folyamatosan vezetni kell az iskolai dokumentumokban, így a naplóban, a törzslapon és a bizonyítványban. Amennyiben a tanuló bizonyítványában nem szerepel az 50 órás közösségi szolgálat igazolása, nem adható ki számára az érettségi bizonyítvány.

**Általános tudnivalók**

A közösségi szolgálat kapcsán használandó dokumentumokat az osztályfőnök bocsátja a tanulók rendelkezésére.

Azoknak a fogadó szervezeteknek a listáját, amelyekkel az iskola együttműködik, folyamatosan frissítve megtalálhatják az iskola honlapján. Ugyanitt megtalálhatóak a közösségi szolgálat teljesítéséhez szükséges dokumentumok.